
NQS BANDERA 

E pueblo di Aruba, apesar di su anhelo pa dicidi su propio 
destino pa mas di mei siglo, nunca antes a propone un ban- 
dera. Si e isla tabata conoce un escudo oficial y un himno cu 
e pueblo a bin ta acepta como propio. 

Ariba indicacion di Gobiemo Insular di Aruba un comi- 
sion nombra ariba 21 di Januari 1976 y consistiendo di Srs. 
Julio Maduro, hefe di departamento di asuntonan laboral; 
Wouter van Romondt, profesor di dibuho na Colegio Aru- 
bano; Ronald Donk y Juan E. Wever como secretario a cu- 
minsa cu su tarea di organiza un concurso den pueblo pa un 
diseño di bandera. Un total di 693 diseñonan a wordu 
manda aden. 

Durante e tarea di e comision varios hecho pertinente a 
resulta. Asina hopi contribuyente, pa mayoria muchanan di 
school, a desea di mira un strea di 4 punto y esaki pa varios 
motibo. Tambe un cantidad grandi a opta pa lista o marca- 
nan di color horizontal y/o vertical. 

E coloman dominante tabata cora, blanco, blauw y geel. 
E bandera mes no a ser escogi entre e contribucionnan di e 
concurso pa determina e bandera. E comision a dicidi, cu 
yudanza di un experto americano di e Flag Research Institu- 
te na Boston pa entrega nan propio diseño cu ta contene un 
combinacion di e color, signiñcacion y balor cu e contri- 
buyentenan kier a dune. Ariba 16 di maart 1976 nos parla- 
mento a acepta e diseño aki cual awe ta e bandera oficial di 
Aruba. Dos dia despues ariba 18 di maart e bandera aki a 
wordu hisa pa di promer vez den un grandioso inauguracion 
oficial di himno y bandera den Wilhelmina Stadion. 

E color blauw di e bandera ta denota e lamar inmenso cu 
ta rondona un isla o sea e strea di 4 punto cu ta retene e po- 
sicion di honor mas cerca e asta y e parti ariba di e bandera, 
pa simboliza e posicion di Aruba den e oceano cu ta rondo- 
ne. 


2 




E bandera tambe ta denota cu e isla ta anhela di ta sobe- 
rano o sea independiente di otronan, pero cu no kier aisla su 
mes di esnan cu ta rondone y ta trata di keda liga cu nan pa 
e lamar. Esaki ta ser simboliza claramente pa e dos strepi- 
nan horizontal den e bandera cu ta denota e posicion libre 
y aparte di Aruba den e mes lamar, sin distancia su mes di 
otro isla o paisnan. 

E strea di cuatro punto ta simboliza e cuatro direccion- 
nan di compas, for di cual direccion representantenan di 40 
y mas pais a bini Aruba y a forma un comunidad y ta biba 
harmoniosamente cu ta garantiza libertad maximo. Tambe e 
ta mustra ariba e cuatro costanan di e isla unda lamar ta for- 
ma un barera natural. 

E strea su cuatro puntonan ta denota e 4 camindanan ma- 
ritima y aereo for di unda ta emana nos economia y for di 
unda ta bini y ta regresa nos turismo y e demas pilaman di 
economia manera comercio y industria. 

E strea cora cu color blanco ta simboliza e cariño inmen- 
so di cada ciudadano pa cu su isla; ta denota ademas e color 
di nos industria di antaño di palo di brazil y cocheniUa y ta 
rindi homenaje na e sanger Lndio drama den Rooi Frances 
pa su libertad. 

E strea blanco ta simboliza e santo sin mancha di e playa- 
nan extenso cu ta rondona e isla y a la vez e pureza di cura- 
zon di e inhabitantenan cu ta respeta husticia, orden y liber- 
tad. 

Geel ta e color di abundancia. Ta e color apropia pa de- 
nota nos industria quimica y petrolera, y di e semper bibo 
aloe; cu nos comercio y turismo ta forma conhuntamente e 
fuente di ingreso di nos pueblo. E listanan geel den posicion 
horizontal ta demostra e solidez y largo duracion di tal 
abundancia. Ademas e color geel ta denota e fuentenan di 
ingreso di antaño manera e industria di oro, di guamo y di 
aloe. 

E ta simboliza tambe nos industria di butishi y di Artesa- 

nia Indio di siglonan pasa. Culturalmente e industria di 
sombre. Ademas un cantidad grandi di nos palo y matanan 
ta florece den e color geel. Quibrahacha, brazil, bonchi di 
strena, curahao, tuturuto, aloe y wanglo. 

DECRETO D1 BANDERA 

E Conseho Legislativo di Aruba: 

considerando, cu segun desicion di e Conseho Ehecutivo di 
e Territorio Insular di Aruba, fecha dia 21 di 
Januari 1976, no.588/1976 a ser instala un 
comision, cual tabata tin como tarea conseha 
e mencionado Conseho Ehecutivo en cuanto 
e stipulamento di un bandera Arubano; 
cu e comision menciona den e parafo ante- 
rior, e asina yama Comision di Bandera, a 
presenta su recomendacion na e Conseho 
Ehecutivo, riba dia 26 di februari 1976; cu 
despues di esey e comision, riba encargo di e 
Conseho Legislativo, ya menciona, a bolbe 
presenta un recomendacion, mas detaya, riba 
dia 8 di maart 1976, cual recomendacion a 
ser discuti den e reunion interino di e Con- 
seho Legislativo, teni riba dia 8 di maart 
1976; 


A DICIDI: 

1. Pa stipula como bandera di Aruba e bandera proponi pa e 
Comision di Bandera den e recomendacion di e comision 
ey, fecha dia 8 di maart 1976, di cual e descripcion ta ma- 
nera ta sigui: 

E bandera ta rectangular y tin e colornan geel, blauw, 
corra y blanco. 

E proporcionnan di e hanchura y largura ta 2 : 3. 
E color di e fondo di e bandera ta “LARKSPUR”, di 
acuerdo cu e codigo “British Colour Dictionary of 
Colour Standards, No.196” e asina yama “U.N.-blue” 
(Blauw di Naciones Unidas). 

Den e tercera parti mas abao di e bandera tin tres ban- 
chi horizontal, di colornan geel, blauw, geel, respectiva- 
mente, y e hanchura di cada banchi ta igual na un- 
decimo-octavo parti di e hanchura di e bandera. E ban- 
chi mas ariba ta cuminza na un distancia di exactamen- 
te dos-tercera parti di e hanchura di e bandera, midi di 
ariba bay abao. E color geel di e banchinan ta ser des- 
cribi den e ya mencionado Diccionario como no.113, e 
asina yama “Bunting Yellow”, e color di e banchi di 
mei-mei tambe ta e ya menciona color Larkspur of e 
asina yama “U.N. - blue”. 

Bao di e tres banchinan aki tin un rand hancho, cual ta 
igual na un sexta parti di e hanchura di e bandera, di 
color “Larkspur-blue”. E bandera ta mustra den e parti 
mas ariba na banda robez un strea regular di cuater 
punta, di cual e medianonan horizontal y vertical ta 
corre paralelo cu e rand di ariba y di abao di e bandera 
y e rand na banda drechi y na banda robez di e bande- 
ra. 

Un liña hala for di cualkier hoeki banda paden di e 
strea pasa door di e centro di e strea pa e hoeki paden 
en frente ta igual na e largura di un-tercera parti di e 
rAediano horizontal of vertical di e strea. 

E corra di e strea ta BCC no.210, “Union Jack Red” 
(Corra di e bandera Ingles) y e tin un rand blanco (BCC 
no. 1 ‘ White”), cu un hanchura igual na un-cientoy- 
trinta y tres parti di hanchura di e bandera. E distancia 
di un punta di e strea pa e otro punta di e strea, in- 
cluyendo e zoom blanco ta un-tercera parti di e han- 
chura di e bandera. 

E punta mas halto di e strea ta keda na un distancia 
igual na un-decimo-octavo parti di e hanchura di e 
bandera for di rand ariba e bandera; e punto di e strea 

mas cerca di e rand robez di e bandera ta keda na un 
distancia di un-decimo-octavo parti di e hanchura di e 

bandera for di e rand robez paden. 

2. Pa stipula cu e desicion aki lo ser inclui den e Gazeta di 
Promulgacion di Aruba; 

3. Pa determina cu e reglanan en cuanto e uso di e bande- 
ra di Aruba lo ser stipula pa medio di un desicion di e 
Conseho Ehecutivo, cual decision tambe lo ser promul- 
ga den e Gazeta di Promulgacion di Aruba. 

Fiha di tal manera den e reunion publico di dia 16 di 

maart 1976. 

E presidente 

F.J. Tromp, 

E Secretario, 
A.J. Booi, 





Grandioso manifestacion ariba 18 di Maart 1976 den 
Wilhelmina Stadion na ocasion di inauguracion di himno 
y bandera di Aruba. 

NOS HIMNO 
ARUBA DUSHI TERA 

ARUBA DUSHI TERA ta e titulo di e composicion musi- 
cal cu a bira oficialmente e himno nacional di Aruba. Pa nos 
historia ta interesante, importante y hasta necesario pa duna 
un relato, maske ta cortico, di e factoman responsable pa e 
nacemento di Aruba Dushi Tera, su desaroyo gradual den 
nos comunidad como medio di expresion di patriotismo y 
finalmente su aceptacion oficial como himno nacional di 
Aruba. 

E historia di e himno di Aruba ta haya su inicio den e ac- 
tividadnan y aspiracion den e dos ciudadanonan responsable 
pa creacion di nos himno. 

A sosode cu na aña 1951, Srs. Rufo Wever y Padu Lampe, 
dos musico bon conoci ariba nos isla, a sinti e necesidad pa 
cuminsa conserva y promove lo cual ta wordu considera di 
ta e ritmo y melodianan tipico di Aruba. Inspira pa tal idea, 
conhuntamente nan a cuminsa cu grabacion y produccion di 
disconan di 78 rpm, cual a wordu lanza ariba plaza di Anti- 
yas Hulandes. E musica cu tabata wordu produci tabata 
composicionnan original di Rufo Wever y Padu Lampe mes, 
algun numero cu conhuntamente nan a compone, piezanan 
di algun compositoman bieuw di Aruba y tambe e musica 
perteneciente na e folklore di Amba. Di e forma aki nan a 
haci un contribucion sumamente valioso pa conservacion y 
propagacion di nos ritmonan mas gusta, manera wals y tum- 
ba, cu awe ta sigui resona cu alegria den oido di nos pueblo. 

Manera costumber, un diamainta na aña 1952 ( e fecha 
exacto no ta conoci) Padu a yega cerca Rufo, pero e biaha 
aki cu iniciativa pa conhuntamente nan compone un pieza 
cual lo mester expresa e amor di nos pueblo pa Aruba y des- 
perta su sintimento patriotico pa su isla natal. Claramente a 

surgi e pregunta si e pieza mester wordu traha den ritmo di 
marcha, ya cu su finalidad ta pa crea amor y despertá sinti- 
mentonan patriotico pa Aruba, of na wals, cu ta un ritmo 
tipico di nos folklore musical. E solucion tabata facil, ya cu 
e figura di e melodia por a wordu crea den un forma cu e 
pieza por a wordu interpreta corectamente tanto den ritmo 
di marcha como den ritmo di wals. E mes un dia ey e pieza a 
keda cla, ARUBA DUSHI TERA a nace, completo cu letra y 
musica, manera e pueblo di Aruba por a conoce durante e 
ultimo 22 añanan. Pa motibonan tecnico fuera di alcance 
di compositoman, ARUBA DUSHI TERA no por wordu 
graba y lanza ariba plaza pa nan mes manera tabata nan cos- 
tumbra di haci cu nan piezanan. Na aña 1954 dos di nos 
radio emisoranan a yega di transmiti Aruba Dushi Tera den 
ritmo di marcha tambe. E compositoman a haya e impre- 
sion cu den ritmo di wals e pieza a cay mas na smaak di hopi 
hende. 

Gracias na e activo organizacion “De Trupialen” e tempo 
ey bao di e dinamico direccion di Frere Alexius, ARUBA 
DUSHI TERA a wordu hinca den nan repertorio y a cumin- 
sa haya mas popularidad. Den corto tempo, casi tur e mu- 
chanan di school tabata sabi e, y tabata cante, hasta na 
aubadenan na ocasionnan oficial di gobiemo. Su populari- 
dad den pueblo a haya su climax ora cu ariba iniciativa di 
Frere Alexius na aña 1954, Radio Kelkboom a graba y lanza 
un disco di 78 rpm di ARUBA DUSHI TERA ariba plaza, 
canta pa e stemnan juvenil y conmovedor di “De Trupialen” 
bao direccion di Frere Alexius y acompaña den su estilo 
unico na piano pa Padu Lampe. Poco poco y espontanea- 
mente otro instancianan priva y oficial a cuminsa usa 
ARUBA DUSHI TERA na tur ocasion di importancia pa nos 
isla. 

Den luz di e desaroyonan aki, y teniendo cuenta cu e 
pueblo su creciente deseo pa haya su libertad politico, e go- 

biemo insular di Aruba, cu actualmente ta na poder, ariba 
un mandato especial di pueblo pa e traha pa realizacion di 
un ‘Status aparte” pa Aruba, a sinti e necesidad pa cuminza 
prepara e caminda pa yega na tal meta. Tumando e promer 
paso e gobiemo aki a resolve di duna Aruba aparte di su es- 
cudo, tambe su propio himno nacional y su propio bandera, 
ya cu especialmente e himno y bandera di un pais ta e sim- 
bolonan mas valioso cu por inspira un pueblo den su afan pa 
demostra sentimentonan di amor y patriotismo. 

Tabata di spera anto cu Aruba Dushi Tera lo bin na con- 
sideracion pa bira e himno nacional di Aruba, ya cu dia 19 
di September 1975, como punto di programa di gobier- 
no insular di Aruba, na ocasion di inauguracion di e edificio 
nobo di Parlamento di Aruba, Aruba Dushi Tera, e biaha aki 
den tempo di Marcha pa e por wordu juzga con e ta zona 
den e ritmo aki, a bolbe resona den voz di e conocido tenor 
Arubiano, Sr. Rufo Odor, respalda pa e potente coro Vivons 
en Chantant, na cual ocasion tur e autoridadnan politico di 
Aruba y Antiyas presente a dune su debido respet y honor. 

Dia 21 di januari 1976, gobiemo insular di Aruba a insta- 
la un comision di seis ciudadano prominente y a-politico di 
nos comunidad esta Sra. M. Arends-Croes y Sres. R.A Odor, 
J.C. (Pa(Ju) Lampe, E. Bennet, H. Booi y R. Wever y un se- 
cretario, Sr. J. E. Wever, cu e tarea di aconseha e gobiemo 
insular di Aruba ariba e pregunta cu su preferencia pa haci 
Aruba Dushi Tera e himno nacional di Aruba ta na su 
lugar, si of no, y si den un caso afirmativo, den cual 
ritmo, esta marcha of wals, lo e mester wordu proclama 
como tal. Y si den caso no-afirmativo, cu e comision por bin 
cu sugerencianan nobo pa por yega na haya un himno nacio- 
nal pa Aruba. 

Durante un votacion secreto ariba e pregunta cu si ta 
Aruba Dushi Tera por wordu recomenda pa bira e himno na- 
cional di Aruba si of no, e comision den su totalidad, unani- 
mamente a vota en pro pa recomenda Aruba Dushi Tera pa 

tal fin. Ariba e pregunta cu si ta den tempo di marcha of 
wals e himno lo mester wordu interpreta, e comision den su 
totalidad y unanimamente a considera cu e mester keda den 
su ritmo di wals moderato, manera e pueblo ya a costumbra 
cune y cual tambe por wordu considera di ta un ritmo tipi- 
co di nos isla y como tal, algo di nos propio indentidad 
Tambe e proposicion di e automan pa añadi un couplet mas 
na e himno, cu ta elogia e cordialidad di e pueblo di Aruba y 
su amor pa libertad, a keda acepta pa e comision. E comi- 
sion a somete su recomendacion na Gobiemo Insular ariba 
25 di Februari 1976 y ariba 16 di Maart 1976 Parlamento di 
Aruba a aproba “Aruba Dushi Tera” como himno oficial di 
Aruba. 

Asina a bin sosode cu ariba e anochi di e dia 18 di Maart, 
1976, pa e acto oficial memorable organiza pa gobiemo 
insular di Aruba den Wilhelmina Stadion, pa proclamacion 
oficial di nos himno y bandera, y den presencia di un inmen- 
so multitud di nos ciudadanonan presente, Aruba Dushi 
Tera, pa di prome biaha a resona oficialmente como himno 
nacional di Aruba, conmovedoramente interpreta pa stem- 
nan di un coro juvenil bao direccion di Sra. Maybeline 
Arends-Croes, acompaña pa e orquesta sinfonico, dirigi pa e 
conocido ciudadano y musico, Sr. Joy Kock. 

Na un momento asina di tan grandi significacion pa nos 
pueblo y cu semper lo keda registra den annalnan di nos his- 
toria, tabata obvio cu hopi Arubiano di gran sentimento no 
por a logra suprimi lagrimanan di emocion y alegria. 







DECRETO Dl HIMNO 

Conseho Legislativo di Aruba, 

considerando, cu segun decision di e Conseho Ehecutivo di 
e Territorio Insular di Aruba, fecha dia 21 di 
januari 1976, no 587/1976, a ser instala un 
comision, cual tabata tin como tarea duna 
conseho na e mencionado Conseho Ehecuti- 
vo cn cuanto introducimento di un Himno 
Arubano oficial; 

cu e comision menciona den e parafo ante- 
ri°r a presenta su recomendacion na e Con- 
seho Ehecutivo, ya menciona, riba 25 di 
februari 1976; 

cu e recomendacion ey di dia 25 di februari 
1976 a ser trata den reunion intemo di e 
Conseho Legislativo di e Territorio Insular di 
Aruba, cual reunion a ser teni riba dia 3 di 
maart 1976; 


A DICIDI: 

1. Pa acepta como Himno oficial di Aruba e cantica Aruba 

j U o^ Tera ’ CUa * cantica Io ser toca y/of canta den tempo 
di 3/4; 

2. Pa stipula cu e desicion aki lo ser inclui den e Gazeta di 
Promulgacion di e Territorio Insular di Aruba- 

3. Pa determina cu e reglanan en cuanto e uso y demas de- 

micionnan, cu ta ser considera necesario door di Conse- 
h° Ehecutivo, lo ser stipula pa e tal Conseho Ehecutivo, 
cual reglanan tambe lo ser inclui den e Gazeta di Pro- 
mulgacion di e Territorio Insular di Aruba. 

Fdia d 1 tai manera den e reunion publico di dia 16 di maart 
iy7b. 

E Presidente, 
F.J. Tromp, 

E Secretario, 
A.J. Booi, 
12 


ARUBA DUSHI TERA 


Aruba patria aprecia, 
nos cuna venera, 
chikito y simpel bo por ta 
pero si respeta. 

(Coro:) 

0, Aruba, dushi tera, 
nos baranca tan stima 
nos amor p'abo t'asina grandi 
cu n'tin nada pa kibre! (bis) 

Bo playanan tan admira 
cu palma tur dorna, 
bo escudo y bandera ta 
orgullo di nos tur! 

(Coro:) 

Grandeza di bo pueblo ta 
su gran cordialidad, 
cu Dios por guia y conserva 
su amor pa libertad! 


(Coro) 













ARUBA DUSHI TERA 
HIMNO Dl ARUBA 


"Musica: 

Palabra: 

Arreglo di piano: 


J.C. (Padu) Lampe y Rufo 

J.C. (Padu) Lampe y Rufo 

RuIqlL Wever 


Wever 

Wever 


KOltPA TC 

NOS ESCUDO 

E escudo di Territorio Insular di Aruba ta den uso oficial 
desde 15 di November 1955 ariba cual fecha parlamento di 
Aruba a aproba e escudo den un resolucion insular. Original- 
mente, e diseño basico di e escudo a wordu crea door di e 
Atelier voor Heraldische Kunst estableci na Amsterdam, Hu- 
landa. 

Den un concurso pa escudo organisa pa Gobiemo Insular 
y anuncia den corant ariba 27 di Maart 1953, e taller Hulan- 
des di arte a somete e diseño cual a wordu selecta entre va- 
rios otro door di Gobiemo Insular. Ariba e diseño aki, sin 
embargo, Gobiemo di Aruba a haci dos cambio cu aproba- 
cion di e Atelier voor Heraldische Kunst pa haciele refleha 
mas ainda simbolonan inconfundible di Aruba. 

E cambionan aki ta den e di promer y di dos cuartel di e 
escudo. Mientras cu e taller Hulandes a pinta solo den e pro- 
mer cuartel, Gobiemo Insular a cambiele pa un mata di 
Aloe. Den e di dos cuartel originalmente e taller Hulandes a 
pinta e cero di Jamanota; Gobiemo di Aruba a cambia esaki 
pa e cero di Hooiberg. 

Bao di e reglanan di e concurso, e diseño di e escudo a 
bira propiedad di e Territorio Insular di Aruba, y pues e es- 
cudo aki ta esun oficial di Aruba su gobiemo manera ela 
wordu aproba door di nos parlamento ariba 15 di November 
1955. 

Un escudo di un pueblo ta un simbolo cu ta refleha dife- 
rente espectonan tipico di e pueblo. Nos bunita escudo 
tambe tin su significacionnan cualnan ta lo siguiente: 

Den e promer cuartel, e mata di aloe ta simbolo di pro- 
mer fuente di bienestar di nos territorio insular. 

Den e di dos cuartel, e ceru di Hooiberg como parti di e 
entidad, ta simbolisa e isla di Aruba, cu ta surgi for di lama. 
E color berde ta duna, como color di alegria, exprecion di e 

alegria pa e autonomia obteni. E liñanan ondeante ta figura- 
cion di nos lama. 

Den e di tres cuartel, dunamento di man ta simbolisa e la- 
sonan amistoso cu otro nacionnan y pueblonan, tanto den 
sector politico como tambe economico cu Hulanda y otro 

islanan di Antillas Neerlandes. E color cora ta simboliza ge- 
nerosidad, modestia, balor y laboriosidad ariba cual e laso- 
nan aki ta basa. 

Den e di cuater cuartel, e rueda ta representa e industria 
como fuente di bida di mas importante di nos isla. 

E cruz riba henter e escudo ta simbolisa devocion y fe. 

E leon riba e escudo ta representa forza y generosidad, 
cual cualidadnan ta ser subraya pa medio di e color. 

E ramanan di laurel ta simbolo di paz y amistad. 

DECRETO Dl E5CUDO 

Desicion Insular di 15 November 1955 no. 9113 pa determi- 

na e escudo di e territorio insular. 

E Conseho Ehecutivo di e territorio insular di Aruba, 

A DICIDI: 

1. E territorio insular lo usa como escudo: 

un escudo, parti den cuarto seccion di cual e di promer ta 
color blauw cu un mata di aloe color di oro, e di dos sec- 
cion color di oro cu un cero triangular di color berde sa- 
liendo for di seis baranan ondeante di coloman blauw y 
plata, e di tres seccion cu dos man den otro color di oro, 
e di cuatro seccion color cora cu un rueda cu punta color 
di plata, ariba henter e escudo un cruz color di plata; e 
escudo cubri cu un leon color cora den posicion dmmi y 
rondona door di dos taki di laurel color berde mara na 
otro. 

2. E decision insular lo wordu inclui den e Gazeta di Pro- 
mulgacion. 


Oranjestad, 15 November 1955 


E Conseho Ehecutivo menciona 
E Gezaghebber, 

L. Kwartsz 


E Secretaris, 
L. Kerstens 

NOS ORTOGRAFIA Dl PAPIAMENTO 


Pa por determina un ortografia oficial pa Papiamento di 
Aruba, Gobiemo Insular di Aruba a instala un Comision di 
Ortografia ariba 5 di Mei 1976 pa formula y recomenda un 
ortografia na gobiemo. E comision aki tabata bao di presi- 
dencia di Sr. Jossy M. Mansur, kende ta actualmente Direc- 
tor di Agencia Arubano di Noticia (EXTRA). Sr. Mansur ta 
un persona bon cualifica den e materia aki ya cu e tin titu- 
lo den literatura universal for di Sussex College of Tech- 
nology y tin hopi experiencia cu skirbimento di articulo- 
nan pa revistanan y diarionan conoci di Venezuela. 

E otro miembronan di e comision tabata Sra. Ofelia Paris, 
Sres. Hubert Booi, Holmo Henriquez, Thomas F. Ruiz, Julio 
Maduro, August E. Croes y Salomon Fingal. Secretario taba- 
ta Sr. Juan B. Thijsen. 

Ariba 13 di september 1976 e comision a entrega su re- 
comendacion na Gobiemo di Aruba y ariba 30 di October 
1976 parlamento di Aruba a aproba unanimamente e orto- 
grafia tradicional recomenda pa e comison. Den e siguiente 
parafonan ta sigui un explicacion di e base y desaroyo di e 
ortografia tradicional cual awor ta e ortografia oficial di 
Aruba. 

Papiamento a origina for di Spaño, cu ta su lenga mater- 
no, y di cual el a retene un minimo di 80 porciento di su pa- 
labranan hopi den un estado ainda similar o exacto cu es- 
nan Spaño, y otronan cu a ser modifica den uso y a ser 
adapta completamente na nos aparato fonatorio. Ademas 
nos lenga, mescos cu tur otro di mundo tin su propio voca- 
bulario autoctono, pa cual ningun origen a ser determina, y 
ta ser asumi cu e palabranan aki a yega te na nos dianan for 
di e lenga Caiquetio cu tabata ser papia na Aruba pa e pobla- 
doman cu e Spañonan a haya na nan yegada na principio di 
siglo dieseis. 

Una vez cu Papiamento a surgi como un lenga, el a haya 
un forma skirbi pa parti di esnan cu a ensaya cu ne den su 
comienzo. Pasando despues den man di varios generacion, el 
a sufri cambionan y modificacionnan constante cu a trece te 
na nos dianan den e forma cu nos conoce, y den e manera 
cu el a ser hereda for di nos antepasadonan. 

Como Papiamento no tabata tin un ortografia defini den 
su prome siglo y mey di existencia, cada ken tabata y ta 
skirbie te ainda segun su propio criterio, y segun e ta kere cu 
e palabranan mester ser skirbi, y no di acuerdo cu un of otro 
regla stipula di antemano. Pa motibo cu awor algun persona 
ta bao e impresion cu Papiamento mester ser introduci na 
schoolnan basico den e prome y di dos clas, e no por ser in- 
troduci si e ta mantene un anarquia absoluto den su forma 
di skirbi, o sea mientras tin mas di un manera pa skirbi e 
mes palabra, dependiendo ta ken ta use. 

No por introduci Papiamento na school si e no tin regla- 
nan ortografico pa guia esnan cu mester siñe, y asina crea un 
lenga uniforme. 

Por ehemplo, no por sigui skirbi “cu”, “ku”, “coe”, 
“koe”, y “qu” libremente, sino cu mester opta pa un di nan, 
pa asina tur hende skirbie di e mes manera. Esaki ta e idea 
tras di e introduccion di Papiamento na school, cos cu no 
por sosode a menos cu e tin un ortografia defini, pero uno 
cu ta dune uniformidad y no ta prolonga su actual anarquia. 

E Comision designa pa Gobiemo Insular a opta pa regla- 
menta e Papiamento cu ta den uso actual, o sea esun tradi- 
cional, esun cu nos a hereda for di nos antepasadonan, y a 
rechaza e idea estrictamente fonologico pasobra e ta daña e 
figura di e idioma, e ta transforme den un idioma nobo y 
hasta uno cu no por ser reconoci pa skirbidoman di Papia- 
mento. E idea, al fin y al cabo, no ta pa traha un idioma 
nobo, straño, y cu no ta pas cu nos identidad y nos cultura. 
E idea ta pa laga Papiamento manera cu e ta, introduciendo 
reglanan cu ta crea uniformidad den su uso escrito. Ta esaki 

precisamente e Comision cu a haya e encargo di prepara un 
ortografia a haci. 

E Comision a basa su trabao ariba cuatro punto funda- 
mental: e deseo di Pueblo; tradicion, uso y costumber. fu- 
turo idioma oficial; tendencianan renovador den uso actual. 
E deseo di Pueblo a ser midi pa loke Pueblo mes ta skirbi, y 
esaki e Comision a haci studiando tur e remitidonan cu e 
por a haya di tur hende di Aruba, tur e comunicadonan di 
prensa di e sindicatonan, di e Clubnan social y di tur organi- 
zacion cu tin ariba Aruba y cu ta saca comunicado di un 
clase of otro. Tur e documentonan aki a indica claramente 
cu PUEBLO ta usa y ta prefera e Papiamento tradicional, 
esun cu e tin costumber di skirbi. E otro factoman ta papia 
pa nan mes. Esaki, sin embargo, tabata esun di mas impor- 
tante. 

Den e ortografia tradicional aki a tene cuenta cu e lesa- 
dor kende su idioma nativo ta Papiamento. 

E Comision NO a exclui ningun leter di alfabet, manera 
cu e fonologistanan a haci, kendenan a elimina tanto “c”, 

ti:** ii xr ** ii v » 

j * 4 * y > A • 

E Comision si a elimina tur signo ortografico, o sea acen- 
to, ya cu esaki ta crea complicacion y confusion na ora di 
skirbi. E Comision a retene ademas e prefihonan den nan 
forma original : ob, ab, ad, sub, ex, con, etc. Pesey ta skirbi: 
obstaculo (y no) “obstakulo” manera den folonogia. 

Tambe e Comison a retene e formanan “tad”, “dad”, y 
“tud”, y pesey ta skirbi “amistad” y no “amistat”, “cari- 
dad” y no “caridat”, “actitud” y no “aktitut”. 

Den e ortografia tradicional aki, ta skirbi “c” dilanti di e 
vocalnan “a, o, u”, manera “come, cana, cuna, cas, cos, ca- 
ba, core, cushina”. Dilanti di e vocalnan “e, i” tambe ta re- 
tene e “c”, manera den “cine, cement, cende”. 

Tambe e Comision a retene e uso di “h” den “Hulanda, 
holoshi, hunga”, mientras cu e fonologistanan a prefera di 

skirbi “ulanda, oloshi, unga”. 

E anterior ehemplonan ta pa duna un idea di e tipo di or- 
tografia cu a ser aproba pa Parlamento, y cual ta cuadra 
completamente cu nos identidad y nos cultura y mas cu 
nada, cu e deseo di pueblo Arubano. 

Argumentonan pa hustifica e ortografia tradicional ta 
hopi y di hopi peso. Tur idioma di mundo ta basa ariba or- 
tografia tradicional y no esun fonologico. Ta un berdadero 
locura pretende cu bo por skirbi manera cu bo ta pronuncia, 
pasobra e ora ey cada ken lo skirbi un clase di Papiamento 
diferente, y e uniformidad lo bay perdi. Pa establece un or- 
tografia fonologico ta masha dificil pasobra e pronunciacion 
di hopi palabra ta diferente den cada region y cada indivi- 
duo di habla Papiamento ariba e tres islanan. Ademas, e ta 
distancia e poblador for di su propio identidad y esun di su 
pueblo, y e ta duna uno nobo. E ta kibra cu tradicion y cu 
cultura, cu ta e dos cosnan mas stima pa un pueblo. Pa e 
motibonan aki, y hopi mas, no por distancia nos lenga for di 
su tradicion y dune un ortografia fonologico cu pueblo no 
ta reconoce y pa cual e ta sinti repugnancia. 

E Comision di Ortografia di Aruba a cumpli cu su deber 
di entrega pueblo un ortografia cu e ta gusta y e ta respeta, 
y pa cual e no ta sinti ningun repugnancia. Ademas, e orto- 
grafia tradicional cu a ser prepara ta cuadra completamente 
cu e deseo di pueblo, kende ta expresa su mes por escrito 
den Papiamento tradicional, y no den esun fonologico. 

E logro mas grandi di e ortografia tradicional cu a ser 
aproba ta cu pueblo por identifica su mes cune ya cu e ta e 
mes manera di skirbi cu pueblo tin costumber di usa. E no 
ta crea un conflicto sicologico den e pueblo, pasobra e ta 
rescata e baloman ideografico di su lenga, atraves di e ima- 
gennan cu a ser respeta pa medio di e palabra skirbi. E ber- 
dadero balor di un ortografia tradicional ta su respet pa cul- 
tura y e identidad netamente Arubano! 

DECRETO Dl ORTOGRAFIA 


Conseho Legislativo di Aruba, 

Considerando: Cu e Conseho di Ministro di Antillas Hulan- 
des a dicidi na 1975 cu cada un di e tres isla- 
nan di idioma Papiamento mes por determi- 
na e ortografia di Papiamento pa e territorio 
insular concemi; 

Cu segun decision di Conseho Ehecutivo di e 
territorio insular di Aruba di fecha 5 di Mei 
1976, nr. OZ/4678, un comision a wordu 
nombra cual tin como tarea duna conseho na 
e mencionado Conseho Ehecutivo tocante e 
ortografia di Papiamento; 

Cu e comision aki ariba 13 di September 
1976 a entrega su recomendacion na e men- 
cionado Conseho Ehecutivo; 

Considerando e proposicion di e Conseho Ehecutivo di terri- 
torio insular di Aruba di fecha 11 di October 1976 no. 
9678; 

Notando articulo 24 di e Reglamento di Islanan Antillas Hu- 
lades; 


ADICIDI: 

1. Pa stipula e ortografia di Papiamento di acuerdo cu e “Or- 
tografia Papiamento” cual ta pertenece na e decision aki. 

2. Pa determina cu e decision aki lo wordu inclui den e Ga- 
zeta di Promulgacion di e territorio insular di Aruba. 

Fiha di tal manera den e reunion publico di e Conseho Le- 
gislativo di Aruba di dia 30 di October 1976. 


E Presidente, 
F.J. Tromp 




E Secretario, 
A.J. Booi 

